Document ID: 32008D0079

ΑΠΌΦΑΣΗ ΤΟΥ ΣΥΜΒΟΥΛΊΟΥ
της 20ής Δεκεμβρίου 2007
για την τροποποίηση του πρωτοκόλλου περί του Οργανισμού του Δικαστηρίου
(2008/79/ΕΚ, Ευρατόμ)
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας, και ιδίως το άρθρο 245 δεύτερο εδάφιο,
τη συνθήκη για την ίδρυση της Ευρωπαϊκής Κοινότητας Ατομικής Ενεργείας, και ιδίως το άρθρο 160 δεύτερο εδάφιο,
το αίτημα του Δικαστηρίου της 11ης Ιουλίου 2007,
τη γνώμη της Επιτροπής της 20ής Νοεμβρίου 2007,
τη γνώμη του Ευρωπαϊκού Κοινοβουλίου της 29ης Νοεμβρίου 2007,
Εκτιμώντας τα ακόλουθα:
Πρέπει να προβλεφθεί η δυνατότητα παρεκκλίσεως από ορισμένες διατάξεις του πρωτοκόλλου περί του Οργανισμού του Δικαστηρίου σχετικά με την ακολουθητέα διαδικασία στο πλαίσιο της θεσπίσεως επείγουσας διαδικασίας υποβολής προδικαστικών ερωτημάτων σχετικών με το χώρο ελευθερίας, ασφάλειας και δικαιοσύνης, ενώ, για λόγους τάξεως, η διάταξη που επιτρέπει τη σχετική παρέκκλιση πρέπει να καλύπτει επίσης την ταχεία διαδικασία την οποία προβλέπει ο Κανονισμός Διαδικασίας του Δικαστηρίου,
ΑΠΟΦΑΣΙΖΕΙ:
Άρθρο 1
Στο πρωτόκολλο περί του Οργανισμού του Δικαστηρίου, μετά το άρθρο 23 παρεμβάλλεται το ακόλουθο άρθρο:
«Άρθρο 23α
Ο Κανονισμός Διαδικασίας μπορεί να προβλέψει τη διεξαγωγή ταχείας διαδικασίας, για τις δε αιτήσεις εκδόσεως προδικαστικής αποφάσεως που αφορούν τον χώρο ελευθερίας, ασφαλείας και δικαιοσύνης τη διεξαγωγή επείγουσας διαδικασίας.
Στο πλαίσιο των διαδικασιών αυτών μπορεί να προβλέπεται βραχύτερη προθεσμία σε σχέση με την προβλεπόμενη στο άρθρο 23 όσον αφορά την κατάθεση υπομνημάτων ή γραπτών παρατηρήσεων και, κατά παρέκκλιση από το άρθρο 20 τέταρτο εδάφιο, μπορεί να προβλέπεται η εκδίκαση της υποθέσεως χωρίς προτάσεις του γενικού εισαγγελέα.
Επιπλέον, στο πλαίσιο της επείγουσας διαδικασίας μπορεί να προβλέπεται ο περιορισμός του αριθμού των διαδίκων και των λοιπών ενδιαφερομένων περί των οποίων γίνεται λόγος στο άρθρο 23 και στους οποίους έχει επιτραπεί η κατάθεση υπομνημάτων ή γραπτών παρατηρήσεων, στις δε περιπτώσεις εξαιρετικού επείγοντος, η παράλειψη του εγγράφου σταδίου της διαδικασίας.»
Άρθρο 2
Η παρούσα απόφαση αρχίζει να ισχύει την πρώτη ημέρα του δευτέρου μήνα από τη δημοσίευσή της στην Επίσημη Εφημερίδα της Ευρωπαϊκής Ένωσης.
Βρυξέλλες, 20 Δεκεμβρίου 2007.

Labels: 10
11
15